FI Euroopan unionin virallinen lehti C 72/27

Komission tiedonanto – Asetuksen (EY) N:o 1224/2009 105 artiklan 1, 2 ja 5 kohdan mukaista kiintiöiden alentamista koskevat suuntaviivat

2012/C 72/07

Jos komissio on todennut, että jäsenvaltio on ylittänyt sille osoitetut kiintiöt, komissio alentaa kyseisen jäsenvaltion tulevia kiintiöitä asetuksen (EY) N:o 1224/2009 105 artiklan 1 kohdan nojalla.

Mainitun 105 artiklan 2 kohdan mukaisesti silloin, kun jäsenvaltio on ylittänyt tiettynä vuonna käytettävissään olevan kiintiönsä, kyseisen jäsenvaltion käytettävissä olevaa vuotuista kiintiötä alennetaan seuraavana vuonna tai seuraavina vuosina.

Jos ylitettyä kiintiötä ei voida alentaa 105 artiklan 1 ja 2 kohdan mukaisesti, koska kyseisen jäsenvaltion käytettävissä ei ole kiintiötä tai sitä ei ole riittävästi, kyseisen jäsenvaltion käytettävissä olevia muiden kalakantojen tai kalakantaryhmien kiintiöitä voidaan alentaa 105 artiklan 5 kohdan nojalla sen jälkeen, kun asianomaista jäsenvaltiota on kuultu, seuraavana vuonna tai seuraavina vuosina samalla maantieteellisellä alueella tai kaupallisesti yhtä tärkeiden kalakantojen tai kalakantaryhmien osalta.

Jotta säännöksiä sovellettaisiin avoimesti ja johdonmukaisesti yhdenvertaisen kohtelun periaatteen mukaisesti, komissio haluaa julkistaa periaatteet, joiden mukaisesti kiintiöitä alennetaan.

Komissio noudattaa seuraavia periaatteita soveltaessaan asetuksen (EY) N:o 1224/2009 105 artiklan 1, 2 ja 5 kohtaa:

1) Kiintiön alennusta, jäljempänä ’hyvitys’, kertoimia soveltamalla saadut määrät mukaan luettuina, sovelletaan täysimääräisenä liikakalastusta seuraavana vuonna.

2) Jos hyvitys on suurempi kuin käytettävissä oleva kiintiö, alennusta sovelletaan käytettävissä olevaan kokonaiskiintiöön liikakalastusta seuraavana vuonna. Jäljellä olevia alennuksia sovelletaan kyseisen vuoden tai tarvittaessa seuraavan vuoden käytettävissä olevaan kiintiöön, kunnes koko liikakalastettu määrä (kertoimia soveltamalla saadut määrät mukaan luettuina) on hyvitetty.

3) Poiketen siitä, mitä edellä 2 kohdassa sanotaan, hyvitys on poikkeuksellisesti mahdollista suorittaa pidemmän ajan kuluessa (kahden vuoden aikana suhteessa 50/50 tai prosenttiosuutena koko määrästä yli kahden vuoden jaksolle jaettuna), jos jokin seuraavista ehdoista täyttyy: a) kalat ovat kestävästi hoidettuja kyseessä olevaa kantaa koskevan tieteellisen tutkimustiedon perusteella; tai b) kyseessä olevaa kantaa saadaan saaliiksi sekakalastuksessa, ja kiintiön huomattava alentaminen aiheuttaisi kyseisen lajin tai sen läheisten lajien kohtuuttoman suuria poisheitettäviä saaliita sekakalastuksen yhteydessä; tai c) erityisten kansainvälisten (esim. alueellisten kalastuksenhoitojärjestöjen) sääntöjen mukaan kyseessä olevaa kalakantaa koskevat hyvitykset voidaan suorittaa kahden tai useamman vuoden aikana.

4) Jos liikakalastettua kalakantaa koskevia alennuksia ei voida soveltaa liikakalastusta seuraavana vuonna, koska jäsenvaltiolla ei ole käytettävissään kiintiötä, alennusta sovelletaan muihin saman maantieteellisen alueen kalakantoihin tai kaupallisesti samanarvoisiin kalakantoihin valvonta-asetuksen mukaisesti. Tällaiset kannat määritellään seuraavin perustein: a) Alennuksia sovelletaan 105 artiklan 5 kohdan mukaisesti saman maantieteellisen alueen kalakantoihin ja mieluiten sellaisiin kalakantoihin, joita kyseisen kiintiön ylittänyt laivasto on pyytänyt. b) Kun useampi kuin yksi kalakanta täyttää a kohdan perusteet, suositaan alennusten soveltamista sellaisten kantojen kiintiöihin, joiden suojelutilanne on tieteellisen tutkimustiedon perusteella huonoin.